CELEX: 32015R0028
Language: lt
Date: 2014-12-17 00:00:00
Title: 2014 m. gruodžio 17 d. Komisijos reglamentas (ES) 2015/28, kuriuo dėl 2-ojo, 3-iojo ir 8-ojo tarptautinių finansinės atskaitomybės standartų ir 16-ojo, 24-ojo ir 38-ojo tarptautinių apskaitos standartų iš dalies keičiamas Reglamentas (EB) Nr. 1126/2008, priimantis tam tikrus tarptautinius apskaitos standartus pagal Europos Parlamento ir Tarybos reglamentą (EB) Nr. 1606/2002  Tekstas svarbus EEE

9.1.2015   
            
            
               LT
            
            
               Europos Sąjungos oficialusis leidinys
            
            
               L 5/1
            
         KOMISIJOS REGLAMENTAS (ES) 2015/28
   2014 m. gruodžio 17 d.
   kuriuo dėl 2-ojo, 3-iojo ir 8-ojo tarptautinių finansinės atskaitomybės standartų ir 16-ojo, 24-ojo ir 38-ojo tarptautinių apskaitos standartų iš dalies keičiamas Reglamentas (EB) Nr. 1126/2008, priimantis tam tikrus tarptautinius apskaitos standartus pagal Europos Parlamento ir Tarybos reglamentą (EB) Nr. 1606/2002
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2002 m. liepos 19 d. Europos Parlamento ir Tarybos reglamentą (EB) Nr. 1606/2002 dėl tarptautinių apskaitos standartų taikymo (1), ypač į jo 3 straipsnio 1 dalį,
   kadangi:
   
               (1)
            
            
               Komisijos reglamentu (EB) Nr. 1126/2008 (2) priimti tam tikri tarptautiniai standartai ir aiškinimai, galioję 2008 m. spalio 15 d.;
            
         
               (2)
            
            
               2013 m. gruodžio 12 d. Tarptautinių apskaitos standartų valdyba (TASV), vykdydama reguliaraus tobulinimo procesą, kuriuo siekiama racionalizuoti ir patikslinti standartus, paskelbė Tarptautinių finansinės atskaitomybės standartų 2010–2012 m. ciklo metinius patobulinimus (toliau – metiniai patobulinimai). Metinių patobulinimų tikslai – spręsti neskubius, tačiau būtinus klausimus, kuriuos TASV aptarė per 2010 m. prasidėjusį projektų ciklą ir kurie susiję su tarptautinių finansinės atskaitomybės standartų nenuoseklumu arba atvejais, kai reikia patikslinti formuluotes. 8-ojo tarptautinio finansinės atskaitomybės standarto (TFAS) ir 16-ojo, 24-ojo ir 38-ojo tarptautinių apskaitos standartų (TAS) pataisos yra atitinkamų standartų paaiškinimai arba taisymai. 2-ojo TFAS ir 3-iojo TFAS pataisos susijusios su galiojančių reikalavimų pakeitimais arba papildomomis gairėmis dėl šių reikalavimų įgyvendinimo;
            
         
               (3)
            
            
               todėl priėmus 3-iojo TFAS pataisas reikia iš dalies pakeisti 37-ąjį ir 39-ąjį TAS, kad būtų užtikrintas tarptautinių apskaitos standartų nuoseklumas;
            
         
               (4)
            
            
               tose esamų standartų pataisose daroma nuorodų į 9-ąjį TFAS, kurio šiuo metu negalima taikyti, nes 9-asis TFAS nėra priimtas Sąjungoje. Todėl visas nuorodas į 9-ąjį TFAS šio reglamento priede reikėtų laikyti nuorodomis į 39-ąjį TAS „Finansinės priemonės. Pripažinimas ir vertinimas“;
            
         
               (5)
            
            
               pasikonsultavus su Europos finansinės atskaitomybės patariamosios grupės techninių ekspertų grupe patvirtinama, kad patobulinimai atitinka Reglamento (EB) Nr. 1606/2002 3 straipsnio 2 dalyje išdėstytus techninius priėmimo kriterijus;
            
         
               (6)
            
            
               todėl Reglamentas (EB) Nr. 1126/2008 turėtų būti atitinkamai iš dalies pakeistas;
            
         
               (7)
            
            
               šiame reglamente numatytos priemonės atitinka Apskaitos reguliavimo komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   1.   Reglamento (EB) Nr. 1126/2008 priedas iš dalies keičiamas taip:
   
               (a)
            
            
               2-asis TFAS „Mokėjimas akcijomis“ iš dalies keičiamas, kaip nurodyta šio reglamento priede;
            
         
               (b)
            
            
               3-iasis TFAS „Verslo jungimai“ iš dalies keičiamas, kaip nurodyta šio reglamento priede;
            
         
               (c)
            
            
               8-asis TFAS „Veiklos segmentai“ iš dalies keičiamas, kaip nurodyta šio reglamento priede;
            
         
               (d)
            
            
               16-asis TAS „Nekilnojamasis turtas, įranga ir įrengimai“ iš dalies keičiamas, kaip nurodyta šio reglamento priede;
            
         
               (e)
            
            
               24-asis TAS „Susijusių šalių atskleidimas“ iš dalies keičiamas, kaip nurodyta šio reglamento priede;
            
         
               (f)
            
            
               38-asis TAS „Nematerialusis turtas“ iš dalies keičiamas, kaip nurodyta šio reglamento priede;
            
         
               (g)
            
            
               37-asis TAS „Atidėjiniai, neapibrėžtieji įsipareigojimai ir neapibrėžtasis turtas“ ir 39-asis TAS „Finansinės priemonės. Pripažinimas ir vertinimas“ iš dalies keičiami pagal 3-iojo TFAS pataisas, kaip nurodyta šio reglamento priede.
            
         2.   Visos nuorodos į 9-ąjį TFAS šio reglamento priede laikomos nuorodomis į 39-ąjį TAS „Finansinės priemonės. Pripažinimas ir vertinimas“.
   2 straipsnis
   Visos įmonės 1 straipsnio 1 dalyje nurodytas pataisas taiko ne vėliau kaip nuo pirmų savo finansinių metų, prasidedančių 2015 m. vasario 1 d. arba vėliau, pradžios.
   3 straipsnis
   Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2014 m. gruodžio 17 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 243, 2002 9 11, p. 1.
   
      (2)  2008 m. lapkričio 3 d. Komisijos reglamentas (EB) Nr. 1126/2008, priimantis tam tikrus tarptautinius apskaitos standartus pagal Europos Parlamento ir Tarybos reglamentą (EB) Nr. 1606/2002 (OL L 320, 2008 11 29, p. 1).
   
      PRIEDAS
      2010–2012 m. ciklo TFAS metiniai patobulinimai (1)
      
      
         2-ojo TFAS „Mokėjimas akcijomis“ pataisa
      
      Taisomi 15 ir 19 straipsniai ir įterpiamas 63B straipsnis.
      
         Sandoriai dėl paslaugų gavimo
      
      …
      
               
                  15
               
               
                  Jeigu teisės į nuosavybės priemones nesuteikiamos tol, kol sandorio šalis neužbaigia numatyto paslaugų teikimo laikotarpio, ūkio subjektas turi manyti, jog paslaugos, kurias turi suteikti sandorio šalis kaip mokestį už nuosavybės priemones, bus gautos ateityje per teisių suteikimo laikotarpį. Ūkio subjektas apskaitoje turi registruoti šias paslaugas taip, tarsi jos kitos sutarties šalies būtų teikiamos per teisių suteikimo laikotarpį, atitinkamai apskaitoje registruojant nuosavybės padidėjimą. Pavyzdžiui:
                  
                              a)
                           
                           
                              …
                           
                        
                              b)
                           
                           
                              jeigu darbuotojui suteikiami akcijų pasirinkimo sandoriai su sąlyga, kad jis įvykdys veiklos rezultatų sąlygą ir liks dirbti šiam ūkio subjektui tol, kol tos sąlygos bus patenkintos, o teisių suteikimo laikotarpio trukmė priklausys nuo to, per kiek laiko sąlygos bus įvykdytos, tai ūkio subjektas gali daryti prielaidą, jog darbuotojo suteikiamos paslaugos, kaip mokestis už suteiktus akcijų pasirinkimo sandorius, bus gautos per laukiamą teisių suteikimo laikotarpį. …
                           
                        
            
         Teisių suteikimo sąlygų nagrinėjimas
      
      
               
                  19
               
               
                  Nuosavybės priemonių suteikimas gali priklausyti nuo konkrečių teisių suteikimo sąlygų įgyvendinimo. Pavyzdžiui, tam, kad darbuotojams būtų suteiktos akcijos ar akcijų pasirinkimo sandoriai, būtina sąlyga dažnai yra būsimas darbuotojo darbas šiam ūkio subjektui numatytą laikotarpį. Gali būti ir veiklos rezultatų sąlygų, kurios turi būti patenkinamos, pvz., ūkio subjekto numatyto pelno augimo arba ūkio subjekto numatyto akcijų kainos padidėjimo pasiekimas. Į tas teisių suteikimo sąlygas, kurios nėra rinkos sąlygos, neturi būti atsižvelgiama nustatant akcijų arba akcijų pasirinkimo sandorių tikrąją vertę vertinimo dieną. Tačiau į tokias teisių suteikimo sąlygas turi būti atsižvelgiama pakoreguojant nuosavybės priemonių, naudojamų nustatant sandorio sumą, skaičių dėl to, kad už prekes ar paslaugas, gautas kaip atlygį už suteiktas nuosavybės priemones, pripažinta suma būtų pagrįsta suteikiamų nuosavybės priemonių, į kurias teisės galiausiai suteikiamos, skaičiumi. Todėl pagal kaupimo principą jokia suma už gautas prekes ar paslaugas nepripažįstama, jeigu teisės į suteiktas nuosavybės priemones nesuteikiamos neįvykdžius teisių suteikimo sąlygos, pvz., kai šalis neužbaigia numatyto paslaugų teikimo laikotarpio arba kai veiklos rezultatų sąlyga nėra įvykdoma taip, kaip reikalaujama 21 straipsnyje.
                  …
               
            ĮSIGALIOJIMO DATA
      …
      
               
                  63B
               
               
                  2013 m. gruodžio mėn. paskelbtais 2010–2012 m. ciklo TFAS metiniais patobulinimais pataisyti 15 ir 19 straipsniai. A priede buvo iš dalies pakeistos teisių suteikimo sąlygų ir rinkos sąlygos apibrėžtys ir įterptos veiklos rezultatų sąlygos ir paslaugų suteikimo sąlygos apibrėžtys. Ūkio subjektas šią pataisą perspektyviai taiko mokėjimo akcijomis sandoriams, kurių suteikimo data yra 2014 m. liepos 1 d. arba vėlesnė. Leidžiama taikyti anksčiau. Jeigu ūkio subjektas tą pataisą taiko ankstesniam ataskaitiniam laikotarpiui, jis turi atskleisti tą faktą.
               
            A priede iš dalies keičiamos rinkos sąlygos ir teisių suteikimo sąlygų apibrėžtys ir įterpiamos veiklos rezultatų sąlygos ir paslaugų suteikimo sąlygos apibrėžtys.
      
         A priedas
      
      
         Sąvokų apibrėžimai
      
      
         Šis priedas yra neatskiriama TFAS dalis.
      
      
                  …
               
               
                   
               
            
                  
                     rinkos sąlyga
                  
               
               
                  
                     Veiklos rezultatų sąlyga, nuo kurios priklauso nuosavybės priemonės vykdymo kaina, teisių suteikimas ar pasinaudojimas jomis, susijusi su ūkio subjekto nuosavybės priemonės (arba kito tos pačios grupės ūkio subjekto nuosavybės priemonės) rinkos kaina (arba verte), kaip antai:
                  
                              a)
                           
                           
                              nustatytos akcijų kainos arba nustatytos sumos akcijų pasirinkimo sandorio vidinei vertei gavimas arba
                           
                        
                              b)
                           
                           
                              nustatyto tikslo, grindžiamo ūkio subjekto nuosavybės priemonių (arba kito tos pačios grupės ūkio subjekto nuosavybės priemonių) rinkos kaina (arba verte), palyginti su kitų ūkio subjektų nuosavybės priemonių rinkos kainų indeksu, įgyvendinimas.
                           
                        Pagal rinkos sąlygą reikalaujama, kad sutarties šalis užbaigtų nustatytą paslaugos laikotarpį (t. y. paslaugų suteikimo sąlyga); paslaugų teikimo reikalavimas gali būti aiškus arba numanomas.
               
            
                  …
               
               
                   
               
            
                  
                     veiklos rezultatų sąlyga
                  
               
               
                  
                     Teisių suteikimo sąlyga, pagal kurią reikalaujama:
                  
                              a)
                           
                           
                              kad sutarties šalis užbaigtų nustatytą paslaugų teikimo laikotarpį (t. y. paslaugų suteikimo sąlyga); paslaugų teikimo reikalavimas gali būti aiškus arba numanomas; ir
                           
                        
                              b)
                           
                           
                              kad būtų įgyvendintas (-i) nustatytas (-i) veiklos rezultatų tikslas (-ai), kai sutarties šalis teikia a punkte reikalaujamą paslaugą.
                           
                        Veiklos rezultatų tikslo (-ų) įgyvendinimo laikotarpis:
                  
                              a)
                           
                           
                              neturi tęstis ilgiau nei iki paslaugos teikimo laikotarpio pabaigos; ir
                           
                        
                              b)
                           
                           
                              gali prasidėti prieš paslaugos teikimo laikotarpį su sąlyga, kad veiklos rezultatų tikslo pradžios data nebūtų daug ankstesnė už paslaugų teikimo laikotarpio pradžią.
                           
                        Veiklos rezultatų tikslas apibrėžiamas darant nuorodą į:
                  
                              a)
                           
                           
                              ūkio subjekto nuosavas operacijas (ar veiklą) arba kito tos pačios grupės ūkio subjekto operacijas ar veiklą (t. y. ne rinkos sąlyga); arba
                           
                        
                              b)
                           
                           
                              ūkio subjekto nuosavybės priemonių arba kito tos pačios grupės ūkio subjekto nuosavybės priemonių (įskaitant akcijas ir akcijų pasirinkimo sandorius) kainą (arba vertę) (t. y. rinkos sąlyga).
                           
                        Veiklos rezultatų tikslas gali būti susijęs arba su ūkio subjekto, kaip visumos, arba kažkurios ūkio subjekto dalies (arba grupės dalies), kaip antai padalinio ar vieno darbuotojo, veiklos rezultatais.
               
            
                  …
               
               
                   
               
            
                  
                     paslaugų suteikimo sąlyga
                  
               
               
                  
                     Teisių suteikimo sąlyga, pagal kurią reikalaujama, kad sutarties šalis užbaigtų nustatytą paslaugų teikimo laikotarpį, kuriuo ūkio subjektui teikiamos paslaugos. Jei sutarties šalis, nepriklausomai nuo to, dėl kokios priežasties, nustoja teikti paslaugas teisių suteikimo laikotarpiu, laikoma, kad ji šios sąlygos neįvykdė. Paslaugų suteikimo sąlyga nereikalauja, kad būtų įgyvendintas veiklos rezultatų tikslas.
               
            
                  …
               
               
                   
               
            
                  
                     teisių suteikimo sąlyga
                  
               
               
                  Sąlyga, kuria nustatoma, ar ūkio subjektas gauna paslaugas, kurios suteikia sutarties šaliai teisę gauti pinigus, kitą turtą ar ūkio subjekto nuosavybės priemones, remiantis susitarimu dėl mokėjimo akcijomis. Teisių suteikimo sąlyga yra paslaugų suteikimo sąlyga arba veiklos rezultatų sąlyga.
               
            
         3-ojo TFAS „Verslo jungimai“ pataisa
      
      Taisomi 40 ir 58 straipsniai ir įterpiamas 64I straipsnis ir 67A straipsnis bei susijusi antraštė.
      
         Neapibrėžtasis atlygis
      
      …
      
               
                  40
               
               
                  Įsigyjantis ūkio subjektas turi grupuoti prievolę mokėti neapibrėžtąjį atlygį, kuris atitinka finansinės priemonės apibrėžtį, kaip finansinį įsipareigojimą arba kaip nuosavybę, remdamasis nuosavybės priemonės ir finansinio įsipareigojimo apibrėžimais, pateiktais 32-ojo TAS „Finansinės priemonės. Pateikimas“ 11 straipsnyje. Įsigyjantis ūkio subjektas turi priskirti turtui teisę susigrąžinti anksčiau perleistą atlygį, jei laikomasi nustatytų sąlygų. 58 straipsnyje pateikiamos vėlesnės neapibrėžtojo atlygio apskaitos rekomendacijos.
                  …
               
            
         Neapibrėžtasis atlygis
      
      
               
                  58
               
               
                  Kai kurie neapibrėžtojo atlygio, kurį įsigyjantis ūkio subjektas pripažįsta po įsigijimo datos, tikrosios vertės pokyčiai gali būti papildomos informacijos, kurią įsigyjantis ūkio subjektas gavo po tos datos apie įsigijimo datą egzistavusius faktus ir aplinkybes, išdava. Tokie pokyčiai yra vertinimo laikotarpio koregavimai pagal 45–49 straipsnius. Tačiau pokyčiai, atliekami dėl įvykių po įsigijimo datos, pvz., pajamų tikslo įvykdymo, nustatytos akcijos kainos pasiekimo arba tyrimo bei plėtros projekto svarbaus etapo pasiekimo, nėra vertinimo laikotarpio koregavimai. Neapibrėžtojo atlygio tikrosios vertės pokyčius, kurie nėra vertinimo laikotarpio koregavimai, įsigyjantis ūkio subjektas turi apskaityti taip:
                  
                              a)
                           
                           
                              …
                           
                        
                              b)
                           
                           
                              kitas neapibrėžtasis atlygis, kuris:
                              
                                          i)
                                       
                                       
                                          patenka į 9-ojo TFAS taikymo sritį, turi būti vertinamas tikrąja verte kiekvieną ataskaitos teikimo datą, o tikrosios vertės pasikeitimai pripažįstami pelnu arba nuostoliais pagal 9-ąjį TFAS;
                                       
                                    
                                          ii)
                                       
                                       
                                          nepatenka į 9-ojo TFAS taikymo sritį, turi būti vertinamas tikrąja verte kiekvieną ataskaitos teikimo datą, o tikrosios vertės pasikeitimai pripažįstami pelnu arba nuostoliais.
                                       
                                    
                        …
               
            
         Įsigaliojimo data
      
      …
      
               
                  64I
               
               
                  2013 m. gruodžio mėn. paskelbtais 2010–2012 m. ciklo TFAS metiniais patobulinimais pataisyti 40 ir 58 straipsniai ir įterptas 67A straipsnis bei susijusi antraštė. Ūkio subjektas perspektyviai taiko šią pataisą verslo jungimams, kurių įsigijimo data yra 2014 m. liepos 1 d. arba vėlesnė. Leidžiama taikyti anksčiau. Ūkio subjektas gali šią pataisą taikyti anksčiau, su sąlyga, kad būtų taikomi ir 9-asis TFAS bei 37-asis TAS (abu pataisyti 2010–2012 m. ciklo TFAS metiniais patobulinimais). Jeigu ūkio subjektas tą pataisą taiko anksčiau, jis turi atskleisti tą faktą.
                  …
               
            NUORODOS Į 9-ĄJĮ TFAS
      
               
                  67A
               
               
                  Jei ūkio subjektas taiko šį standartą, bet dar netaiko 9-ojo TFAS, visos nuorodos į 9-ąjį TFAS turėtų būti laikomos nuorodomis į 39-ąjį TAS.
               
            
         Su 3-ojo TFAS pataisa susijusios kitų TFAS pataisos
      
      
         9-ojo TFAS „Finansinės priemonės“ (paskelbto 2009 m. lapkričio mėn.) pataisa
      
      Taisomas 5.4.4 straipsnis ir įterpiamas 8.1.4 straipsnis.
      
         Investicijos į nuosavybės priemones
      
      
               
                  
                     5.4.4
                  
               
               
                  Pirminio pripažinimo metu ūkio subjektas gali priimti neatšaukiamą sprendimą pateikti kitose bendrosiose pajamose vėlesnius investicijos į nuosavybės priemonę, kuri patenka į šio TFAS taikymo sritį ir kuri nėra nei prekybai laikomas turtas, nei verslo jungimo, kuriam taikomas 3-asis TFAS „Verslo jungimai“, įsigyjančiojo ūkio subjekto neapibrėžtasis atlygis, tikrosios vertės pasikeitimus.
                  …
               
            8.1.   ĮSIGALIOJIMO DATA
      …
      
               
                  8.1.4
               
               
                  2013 m. gruodžio mėn. paskelbtais 2010–2012 m. ciklo TFAS metiniais patobulinimais pataisytas 5.4.4 straipsnis; jis pataisytas dėl 3-ojo TFAS pataisos. Ūkio subjektas perspektyviai taiko šią pataisą verslo jungimams, kuriems taikoma 3-ojo TFAS pataisa.
               
            
         9-ojo TFAS „Finansinės priemonės“ (paskelbto 2010 m. spalio mėn.) pataisa
      
      Taisomi 4.2.1 ir 5.7.5 straipsniai ir įterpiamas 7.1.4 straipsnis.
      
         4.2   Finansinių įsipareigojimų grupavimas
      
      
               
                  
                     4.2.1
                  
               
               
                  Ūkio subjektas visus finansinius įsipareigojimus grupuoja kaip vėliau vertinamus amortizuota savikaina naudojant faktinių palūkanų metodą, išskyrus:
                  
                              
                                 a)
                              
                           
                           
                              
                                 …
                              
                           
                        
                              
                                 e)
                              
                           
                           
                              
                                 verslo jungimo, kuriam taikomas 3-asis TFAS „Verslo jungimai“, įsigyjančiojo ūkio subjekto neapibrėžtąjį atlygį. Toks neapibrėžtasis atlygis vėliau vertinamas tikrąja verte.
                              
                           
                        
                     …
                  
               
            
         Investicijos į nuosavybės priemones
      
      
               
                  
                     5.7.5
                  
               
               
                  Pirminio pripažinimo metu ūkio subjektas gali priimti neatšaukiamą sprendimą pateikti kitose bendrosiose pajamose vėlesnius investicijos į nuosavybės priemonę, kuri patenka į šio TFAS taikymo sritį ir kuri nėra nei prekybai laikomas turtas, nei verslo jungimo, kuriam taikomas 3-asis TFAS, įsigyjančiojo ūkio subjekto neapibrėžtasis atlygis, tikrosios vertės pasikeitimus.
                  …
               
            7.1.   ĮSIGALIOJIMO DATA
      …
      
               
                  7.1.4
               
               
                  2013 m. gruodžio mėn. paskelbtais 2010–2012 m. ciklo TFAS metiniais patobulinimais pataisyti 4.2.1 ir 5.7.5 straipsniai; jie pataisyti dėl 3-ojo TFAS pataisos. Ūkio subjektas perspektyviai taiko šią pataisą verslo jungimams, kuriems taikoma 3-ojo TFAS pataisa.
               
            
         37-ojo TAS „Atidėjiniai, neapibrėžtieji įsipareigojimai ir neapibrėžtasis turtas“ pataisa
      
      Taisomas 5 straipsnis ir įterpiamas 99 straipsnis.
      TAIKYMO SRITIS
      …
      
               
                  5
               
               
                  Kai kitame standarte nagrinėjami konkretūs atidėjinio, neapibrėžtojo įsipareigojimo ar neapibrėžtojo turto atvejai, ūkio subjektas taiko tą kitą standartą. Pavyzdžiui, tam tikri atidėjinių tipai nagrinėjami standartuose, skirtuose:
                  
                              a)
                           
                           
                              …
                           
                        
                              d)
                           
                           
                              išmokoms darbuotojams (žr. 19-ąjį TAS „Išmokos darbuotojams“);
                           
                        
                              e)
                           
                           
                              draudimo sutartims (žr. 4-ąjį TFAS „Draudimo sutartys“). Tačiau šis standartas taikomas draudiko atidėjiniams, neapibrėžtiesiems įsipareigojimams ir neapibrėžtajam turtui, išskyrus tuos, kurie atsiranda dėl sutartinių įsipareigojimų ir teisių pagal draudimo sutartis, kuriems taikomas 4-asis TFAS; ir
                           
                        
                              f)
                           
                           
                              verslo jungimo įsigyjančiojo ūkio subjekto neapibrėžtajam atlygiui (žr. 3-ąjį TFAS „Verslo jungimai“).
                           
                        …
               
            ĮSIGALIOJIMO DATA
      …
      
               
                  99
               
               
                  2013 m. gruodžio mėn. paskelbtais 2010–2012 m. ciklo TFAS metiniais patobulinimais pataisytas 5 straipsnis; jis pataisytas dėl 3-ojo TFAS pataisos. Ūkio subjektas perspektyviai taiko šią pataisą verslo jungimams, kuriems taikoma 3-ojo TFAS pataisa.
               
            
         39-ojo TAS „Finansinės priemonės. Pripažinimas ir vertinimas“ pataisa
          (2)
      
      Taisomas 9 straipsnis ir įterpiamas 108F straipsnis.
      
         Sąvokų apibrėžtys
      
      …
      
               
                  
                     9
                  
               
               
                  Toliau pateikiami šiame standarte vartojami terminai su jų apibrėžtimis:
                  …
               
            
         Keturių finansinių priemonių grupių apibrėžimai
      
      
         
            Finansinis turtas arba finansinis įsipareigojimas, vertinamas tikrąja verte, kurios pasikeitimas pripažįstamas pelnu ar nuostoliais – finansinis turtas arba finansinis įsipareigojimas, atitinkantis bet kurią iš toliau nurodytų sąlygų:
      
      
                  
                     a)
                  
               
               
                  
                     …
                  
               
            
                  
                     aa)
                  
               
               
                  
                     tai yra verslo jungimo, kuriam taikomas 3-asis TFAS „Verslo jungimai“, įsigyjančiojo ūkio subjekto neapibrėžtasis atlygis;
                  
               
            
                  
                     b)
                  
               
               
                  
                     …
                  
               
            ĮSIGALIOJIMO DATA IR PEREINAMOSIOS NUOSTATOS
      …
      
               
                  108F
               
               
                  2013 m. gruodžio mėn. paskelbtais 2010–2012 m. ciklo TFAS metiniais patobulinimais pataisytas 9 straipsnis; jis pataisytas dėl 3-ojo TFAS pataisos. Ūkio subjektas perspektyviai taiko šią pataisą verslo jungimams, kuriems taikoma 3-ojo TFAS pataisa.
               
            
         8-ojo TFAS „Veiklos segmentai“ pataisa
      
      Taisomi 22 ir 28 straipsniai ir įterpiamas 36C straipsnis.
      
         Bendro pobūdžio informacija
      
      
               
                  22
               
               
                  Ūkio subjektas turi pateikti šią bendro pobūdžio informaciją:
                  
                              a)
                           
                           
                              požymius, naudojamus ūkio subjekto apskaitytiniems segmentams nustatyti, įskaitant organizavimo pagrindą (pavyzdžiui, ar vadovybė nusprendė ūkio subjekto veiklą organizuoti pagal skirtingus produktus ir paslaugas, geografines teritorijas, reglamentavimo sąlygas, ar įvairių veiksnių derinį, ir ar veiklos segmentai buvo sujungti);
                           
                        
                              aa)
                           
                           
                              vadovybės priimtus sprendimus taikant 12 straipsnio jungimo kriterijus. Čia įeina trumpas tokiu būdu sujungtų veiklos segmentų ir ekonominių rodiklių, kurie buvo vertinami nustatant, kad sujungtieji veiklos segmentai turi panašias ekonomines charakteristikas, aprašymas; ir
                           
                        
                              b)
                           
                           
                              produktų ir paslaugų, iš kurių apskaitytinas segmentas gauna savo pajamas, rūšis.
                           
                        …
               
            
         Suderinimas
      
      
               
                  28
               
               
                  Ūkio subjektas turi suderinti visus toliau išvardytus duomenis:
                  
                              a)
                           
                           
                              …
                           
                        
                              c)
                           
                           
                              apskaitytinų segmentų galutinę turto sumą su ūkio subjekto turtu, jei segmento turtas apskaitomas pagal 23 straipsnį;
                           
                        
                              d)
                           
                           
                              …
                           
                        
            PEREINAMASIS LAIKOTARPIS IR ĮSIGALIOJIMO DATA
      …
      
               
                  36C
               
               
                  2013 m. gruodžio mėn. paskelbtais 2010–2012 m. ciklo TFAS metiniais patobulinimais pataisyti 22 ir 28 straipsniai. Ūkio subjektas turi taikyti tas pataisas 2014 m. liepos 1 d. arba vėliau prasidedantiems metiniams ataskaitiniams laikotarpiams. Leidžiama taikyti anksčiau. Jeigu ūkio subjektas šias pataisas taiko ankstesniam ataskaitiniam laikotarpiui, jis turi atskleisti tą faktą.
               
            
         16-jo TAS „Nekilnojamasis turtas, įranga ir įrengimai“ pataisa
      
      Taisomas 35 straipsnis ir įterpiami 80A ir 81H straipsniai.
      
         Perkainojimo metodas
      
      …
      
               
                  35
               
               
                  Kai perkainojamas nekilnojamasis turtas, įranga ir įrengimai, to turto balansinė vertė koreguojama pagal perkainotą vertę. Perkainojimo dieną šis turtas apskaitomas vienu iš šių būdų:
                  
                              a)
                           
                           
                              bendra balansinė vertė koreguojama atsižvelgiant į turto balansinės vertės perkainojimą. Pavyzdžiui, bendra balansinė vertė gali būti patikslinta pagal stebimos rinkos duomenis arba ji gali būti patikslinta proporcingai balansinės vertės pokyčiui. Sukauptas nusidėvėjimas perkainojimo dieną yra koreguojamas taip, kad būtų išlygintas bendros balansinės vertės ir turto balansinės vertės, atėmus sukauptą nusidėvėjimą, skirtumas; arba
                           
                        
                              b)
                           
                           
                              sukauptas nusidėvėjimas eliminuojamas iš turto bendros balansinės vertės.
                           
                        Sukaupto nusidėvėjimo koregavimo suma sudaro balansinės vertės padidėjimo arba sumažėjimo dalį, apskaitomą pagal 39 ir 40 straipsnius.
                  …
               
            PEREINAMOSIOS NUOSTATOS
      …
      
               
                  80A
               
               
                  
                     2010–2012 m. ciklo TFAS metiniais patobulinimais pataisytas 35 straipsnis. Ūkio subjektas šią pataisą taiko visiems perkainojimams, pripažintiems metiniais ataskaitiniais laikotarpiais, prasidedančiais šios pataisos taikymo pirmą kartą datą arba vėliau, ir paskutinį prieš tai buvusį metinį ataskaitinį laikotarpį. Ūkio subjektas gali taip pat pateikti pakoreguotą ankstesnių pateiktų laikotarpių lyginamąją informaciją, tačiau tai nėra privaloma. Jei ūkio subjektas pateikia nepakoreguotą bet kurių ankstesnių laikotarpių lyginamąją informaciją, jis turi aiškiai nurodyti informaciją, kuri nebuvo koreguota, nurodyti, kad ta informacija pateikta remiantis skirtingu pagrindu, ir tą pagrindą paaiškinti.
               
            ĮSIGALIOJIMO DATA
      …
      
               
                  81H
               
               
                  2013 m. gruodžio mėn. paskelbtais 2010–2012 m. ciklo TFAS metiniais patobulinimais pataisytas 35 straipsnis ir įterptas 80A straipsnis. Ūkio subjektas turi taikyti tą pataisą metiniams ataskaitiniams laikotarpiams, prasidedantiems 2014 m. liepos 1 d. arba vėliau. Leidžiama taikyti anksčiau. Jeigu ūkio subjektas tą pataisą taiko ankstesniam ataskaitiniam laikotarpiui, jis turi atskleisti tą faktą.
               
            
         24-ojo TAS „Susijusių šalių atskleidimas“ pataisa
      
      Taisomas 9 straipsnis ir įterpiami 17A, 18A ir 28C straipsniai.
      APIBRĖŽTYS
      
               
                  
                     9
                  
               
               
                  Toliau pateikiami šiame standarte vartojami terminai su jų apibrėžtimis:
                  
                     
                        Susijusi šalis yra asmuo arba ūkio subjektas, susijęs su finansines ataskaitas rengiančiu ūkio subjektu (šiame standarte vadinamas „ataskaitas teikiančiu ūkio subjektu“).
                  
                  
                              
                                 a)
                              
                           
                           
                              
                                 …
                              
                           
                        
                              
                                 b)
                              
                           
                           
                              
                                 Ūkio subjektas yra susijęs su ataskaitas teikiančiu ūkio subjektu, jei taikoma bet kuri iš šių sąlygų:
                              
                              
                                          
                                             i)
                                          
                                       
                                       
                                          …
                                       
                                    
                                          
                                             viii)
                                          
                                       
                                       
                                          
                                             Ūkio subjektas arba bet kuris grupės, kuriai jis priklauso, narys teikia pagrindinių vadovaujančių darbuotojų paslaugas ataskaitas teikiančiam ūkio subjektui arba ataskaitas teikiančio ūkio subjekto patronuojančiajai įmonei.
                                          
                                       
                                    
                        …
               
            
         Visi ūkio subjektai
      
      …
      
               
                  
                     17A
                  
               
               
                  Jei ūkio subjektas gauna pagrindinių vadovaujančių darbuotojų paslaugas iš kito ūkio subjekto („vadovaujančio ūkio subjekto“), ūkio subjektas neprivalo taikyti 17 straipsnio reikalavimų vadovaujančio ūkio subjekto išmokėtai arba mokėtinai kompensacijai vadovaujančio ūkio subjekto darbuotojams arba direktoriams.
               
            
               
                  
                     18
                  
               
               
                  …
               
            
               
                  
                     18A
                  
               
               
                  Sumos, ūkio subjekto išleistos už teikiamas pagrindinių vadovaujančių darbuotojų paslaugas, kurias teikia atskiras vadovaujantis ūkio subjektas, turi būti atskleistos.
                  …
               
            ĮSIGALIOJIMO DATA IR PEREINAMOSIOS NUOSTATOS
      …
      
               
                  28C
               
               
                  2013 m. gruodžio mėn. paskelbtais 2010–2012 m. ciklo TFAS metiniais patobulinimais pataisytas 9 straipsnis ir įterpti 17A ir 18A straipsniai. Ūkio subjektas turi šią pataisą taikyti metiniams ataskaitiniams laikotarpiams, prasidedantiems 2014 m. liepos 1 d. arba vėliau. Leidžiama taikyti anksčiau. Jeigu ūkio subjektas tą pataisą taiko ankstesniam ataskaitiniam laikotarpiui, jis turi atskleisti tą faktą.
               
            
         38-ojo TAS „Nematerialusis turtas“ pataisa
      
      Taisomas 80 straipsnis ir įterpiami 130H–130I straipsniai.
      
         Perkainojimo metodas
      
      …
      
               
                  80
               
               
                  Kai perkainojamas nematerialusis turtas, to turto balansinė vertė koreguojama pagal perkainotą vertę. Perkainojimo dieną šis turtas apskaitomas vienu iš šių būdų:
                  
                              a)
                           
                           
                              bendra balansinė vertė koreguojama atsižvelgiant į turto balansinės vertės perkainojimą. Pavyzdžiui, bendra balansinė vertė gali būti patikslinta pagal stebimos rinkos duomenis arba ji gali būti patikslinta proporcingai balansinės vertės pokyčiui. Sukaupta amortizacija perkainojimo dieną yra koreguojama taip, kad būtų išlygintas bendros balansinės vertės ir turto balansinės vertės, atėmus sukauptą amortizaciją, skirtumas; arba
                           
                        
                              b)
                           
                           
                              sukaupta amortizacija eliminuojama iš turto bendros balansinės vertės.
                           
                        Sukauptos amortizacijos koregavimo suma sudaro balansinės vertės padidėjimo arba sumažėjimo dalį, apskaitomą pagal 85 ir 86 straipsnius.
                  …
               
            PEREINAMOSIOS NUOSTATOS IR ĮSIGALIOJIMO DATA
      …
      
               
                  130H
               
               
                  2013 m. gruodžio mėn. paskelbtais 2010–2012 m. ciklo TFAS metiniais patobulinimais pataisytas 80 straipsnis. Ūkio subjektas turi taikyti tą pataisą metiniams ataskaitiniams laikotarpiams, kurie prasideda 2014 m. liepos 1 d. arba vėliau. Leidžiama taikyti anksčiau. Jeigu ūkio subjektas tą pataisą taiko ankstesniam ataskaitiniam laikotarpiui, jis turi atskleisti tą faktą.
               
            
               
                  130I
               
               
                  Ūkio subjektas 2010–2012 m. ciklo TFAS metiniais patobulinimais padarytą pataisą taiko visiems perkainojimams, pripažintiems metiniais ataskaitiniais laikotarpiais, prasidedančiais šios pataisos taikymo pirmą kartą datą arba vėliau, ir paskutinį prieš tai buvusį metinį ataskaitinį laikotarpį. Ūkio subjektas gali taip pat pateikti pakoreguotą ankstesnių pateiktų laikotarpių lyginamąją informaciją, tačiau tai nėra privaloma. Jei ūkio subjektas pateikia nepakoreguotą bet kurių ankstesnių laikotarpių lyginamąją informaciją, jis turi aiškiai nurodyti informaciją, kuri nebuvo koreguota, nurodyti, kad ta informacija pateikta remiantis skirtingu pagrindu, ir tą pagrindą paaiškinti.
               
            
         (1)  „Leidžiama atgaminti Europos ekonominėje erdvėje. Visos už Europos ekonominės erdvės ribų esančios teisės, išskyrus teises platinti asmeniniam ar kitam teisingam naudojimui, saugomos. Daugiau informacijos galima rasti TASV svetainėje www.iasb.org.“
      
      
         (2)  9-uoju TFAS Finansinės priemonės (paskelbtu 2010 m. spalio mėn.) ir 9-uoju TFAS Finansinės priemonės (Apsidraudimo apskaita ir 9-ojo TFAS, 7-ojo TFAS ir 39-ojo TAS pataisos) (paskelbtu 2013 m. lapkričio mėn.) iš 39-ojo TAS 9 straipsnio išbraukti „Keturių finansinių priemonių grupių apibrėžimai“.